РЕПУБЛИКА СРБИЈА

НАРОДНА СКУПШТИНА

Одбор за културу и информисање

16 Број: 06-2/213-15

22. мај 2015. године

Б е о г р а д

З А П И С Н И К

25. СЕДНИЦЕ ОДБОРА ЗА КУЛТУРУ И ИНФОРМИСАЊЕ

НАРОДНЕ СКУПШТИНЕ РЕПУБЛИКЕ СРБИЈЕ,

ОДРЖАНЕ 18. МАЈА 2015. ГОДИНЕ

Седница је почела у 12,00 часова.

Седницом је председавала Весна Марјановић, председница Одбора.

Седници су присуствовали: Милена Турк, Милорад Цветановић, Владимир Ђукановић, Небојша Татомир, Душица Стојковић, Сања Николић, Ненад Милосављевић, Срђан Драгојевић, мр Александра Јерков, Мира Петровић, Бранка Каравидић, Љиљана Несторовић и Александар Југовић, чланови Одбора.

Седници су присуствовали: Мирко Крлић, Саша Максимовић и Ненад Николић, заменици чланова Одбора.

Поред чланова Одбора седници је присуствовао и народни посланик Владимир Павићевић.

Седници су присуствовали Родољуб Шабић, Повереник за информације од јавног значаја и заштиту података о личности и Маринко Радић, генерални секретар службе Повереника за информације од јавног значаја и заштиту података о личности.

Председница Одбора је ставила на гласање, а чланови Одбора су **једногласно** усвојили следећи:

Д н е в н и р е д:

1. Разматрање Извештаја о спровођењу Закона о слободном приступу информацијама од јавног значаја и Закона о заштити података о личности, за 2014. годину, који је поднео Повереник за информације од јавног значаја и заштиту података о личности, у делу који се односи на спровођење Закона о слободном приступу информацијама од јавног значаја.

Пре преласка на разматрање утврђеног дневног реда усвојени су једногласно, без примедаба: Записник 22. седнице Одбора, одржане 2. априла 2015. године.

**ПРВА ТАЧКА:** Разматрање Извештаја о спровођењу Закона о слободном приступу информацијама од јавног значаја и Закона о заштити података о личности, за 2014. годину, који је поднео Повереник за информације од јавног значаја и заштиту података о личности, у делу који се односи на спровођење Закона о слободном приступу информацијама од јавног значаја.

**Весна Марјановић** је рекла да се Извештај о спровођењу Закона о слободном приступу информацијама од јавног значаја и Закона о заштити података о личности, за 2014. годину, који је Народној скупштини поднео Повереник за информације од јавног значаја и заштиту података о личности, разматра у складу са чланом 238. Пословника Народне скупштине.

Нагласила је да је Одбор за културу и информисање један од надлежних одбора који ће разматрати овај Извештај и реч дала Поверенику, како би представио Извештај.

**Родољуб Шабић** је рекао да ће се држати усвојеног Дневног реда и да ће представљање Извештаја ограничити на део о слободном приступу информацијама од јавног значаја.

Нагласио је да је евидентан позитиван тренд у примени Закона о слободном приступу информацијама од јавног значаја, али је напоменуо да то није довољно и да проблеми још увек постоје, о чему најбоље сведочи висок број притужби које су поднете Поверенику. Констатовао је да међу државним органима постоје бројни позитивни примери примене Закона о слободном приступу информацијама од јавног значаја, као и да је Народна скупштина један од тих органа. Упознао је чланове Одбора са техничким тешкоћама са којим се суочио Повереник у 2014. години, као и са самим поступком решавања притужби грађана. Напоменуо је да је недопустиво то што се највећи број представк грађана односи на игнорисање њихових захтева од стране органа јавне власти, што представља озбиљан прекршај. Посебно је указао на проблеме који су настали непокретањем поступака против прекршиоца Закона о слободном приступу информацијама од јавног значаја, напоменувши да Повереник нема законска овлашћења да сам покреће поступак, као и да је законом једино предвиђено да може да изричи новчане казне. Нагласио је да се показало да новчане казне не дају одговарајуће резултате, јер државни органи новчане пенале плаћају јавним новцем, те да би за промену овакве праксе, једино исправно решење било усвајање измена и допуна Закона о слободном приступу информацијама од јавног значаја. Излагање је завршио напоменом да подаци показују да је ситуације лошија у области спровођења Закона о заштити података о личности и да су у тој области присутни бројни пропусти.

Председавајућа је отворила расправу у вези са овом тачком Дневног реда у којој су учествовали: Весна Марјановић, Александра Јерков, Владимир Ђукановић, Бранка Каравидић, Љиљана Несторовић, Александар Југовић, Владимир Павићевић и Родољуб Шабић.

**Весна Марјановић** је изнела став да органи државне власти немају довољно поштовања за захтеве грађана, као и да Народна скупштина нема довољно развијене контролне механизме којима би пратила рад извршне власти.

Поставила је питање Поверенику да ли постоји анализа у којој мери су службе државних органа припремљене за ефикасне одговоре на питања грађана, а која се односе на област спровођења овог Закона.

**Александра Јерков** је поставила питање да ли постоје информације у вези са припремама измена и допуна Закона о слободном приступу информацијама од јавног значаја и на који начин би чланови Одбора могли да помогну у процесу израде ових измена и допуна.

Поставила је питање у којим институцијама је присутно највише проблема у вези са спровођењем Закона о слободним приступом информацијама од јавног значаја и која су овлашћења Повереника у случају да државни органи намерно игноришу захтеве грађана. Замолила је Повереника да објасни који су инструменти доступни грађанима, ако након више интервенција Повереника и даље нису у могућности да добију тражене податке и да ли би евентуалне измене и допуне Закона о слободном приступу информацијама од јавног значаја допринеле побољшању овакве праксе.

**Владимир Ђукановић** је истакао да је Извештај добар и да је сигуран да би посланици већине подржали његово усвајање, уколико би се гласало за сам Извештај, а не за предложени Нацрт закључка. Изразио је негодовање у вези са Нацртом закључка и истакао да посланици већине нису консултовани у њиховом састављању, као и да из тог разлога нису у могућности да данас подрже његово усвајање. Напоменуо је да сматра да поједини делови Нацрта закључка нису у складу са делокругом рада Одбора за културу и информисање, напоменувши да је најбоље да Предлог закључка буде донет на некој од наредних седница.

**Весна Марјановић** је нагласила да је члановима Одбора, на време и складу са Пословником, доставила у писаном облику Нацрт закључка, као и да је то подразумевало да је свако од чланова позван да достави своје предлоге за евентуалну измену или допуну Нацрта закључака. Истакла је да сматра да је у овом сазиву постала пракса да се одлаже усвајање предлога закључка и да се они усвајају на некој од наредних седница Одбора, као и да сматра да такав начин рада чини рад Одбора мање ефикасним.

**Бранка Каравидић** је похвалила Извештај и поставила питање Поверенику да ли је разговарао са министром за државну управу и локалну самоуправу у вези са појавом да Управни инспекторат игнорише захтеве грађана за слободан приступ информацијама од јавног значаја који су њему упућени. Замолила је Повереника да детаљније објасни ситуације у којим се поједини судови проглашавају ненадлежним за тужбе грађана, у вези са правом на слободан приступ информацијама од јавног значаја.

**Родољуб Шабић** је одговарајући на питања народних посланика истакао да је за пуну примену Закона о слободном приступу информацијама од јавног значаја неопходан рад и других институције поред Повереника.

Напоменуо је да је Повереник одбацио већи број тужби као недопуштене, него што је било тужби упућених Управном суду.

Одговорио је да је тешко статистички сагледати у којим институцијама су присутне највеће тешкоће у вези са применом Закона о слободном приступу информацијама од јавног значаја и нагласио да лично сматра да Повереник не треба да има већа овлашћења, већ да се сви проблеми могу решити пуном применом постојећег Закона.

Рекао је да је било разговора о изменама и допунама Закона о слободном приступу информацијама од јавног значаја и да има усмено обећање да би предлог измена и допуна овог закона могао ускоро да се нађе у скупштинској процедури.

Одговорио је да је разговарао са министарком за државну управу и локалну самоуправу, у вези са питањем рада Управног инспектората и да јој је указао на недостатаке уочене у раду ове институције.

Посебно је указао на ограничене законске механизме са којим Повереник располаже, напоменувши да Законом утврђени новчани пенали које сме да изриче, нису довољна мотивација државним органима да затражене информације доставе, нарочито ако се има у виду да пенале не плаћају физичка лица већ институције.

**Владимир Ђукановић** је рекао да су посланици већине на данашњој седници Одбора могли да предложе свој Нацрт закључка, али да су сматрали да је потребно постићи договор са опозиционим члановима Одбора око текста Нацрта. Истакао је да начин на који је састављен и упућен Нацрт закључка, указује на одсуство жеље опозиције за дијалогом по овом питању.

**Весна Марјановић** је нагласила да су односи посланика у Народној скупштини уређени Пословником и да је њена обавеза да се придржава одредаба Пословника. Рекла је да ће упутити допис Одбору за уставна питања и законодавство са молбом да информише чланове Одбора за културу и информисање на који начин председници Одбора припремају седнице и да ли у другим одборима постоји пракса неформалног договора између чланова и председника одбора.

Напоменула је да ће поштовати одговор који добије од Одбора за уставна питања и законодавство, али да ће уколико одговор на њено питање буде негативан, сматрати да је то притисак на њу са циљем да се дисциплинује опозиција.

**Александра Јерков** је истакла да слични притисци постоје и на њу као председницу Одбора за образовање, науку, технолошки развој и информатичко друштво.

Констатовала је да је председница Одбора за културу и информисање, Весна Марјановић, урадила све у складу са процедуром и да су сви чланови Одбора могли да предложе измене Нацрта закључка.

**Владимир Ђукановић** је нагласио да је разочаран одговором председнице, јер је веровао да у Одбору владају демократски принципи и култура дијалога.

Замолио је посланике Српске напредне странке да напусте седницу Одбора и да тако искажу своје неслагање са начином на који се воде седнице.

Након излагања Владимира Ђукановића, посланици Српске напредне странке су напустили седницу Одбора за културу и информисање, после чега је Одбор наставио седницу без кворума за одлучивање, у складу са чл. 72. став 5. Пословника Народне скупштине.

**Владимир Павићевић је** подржао рад свих независних државних органа, нагласивши да је њихов рад од кључне важности за владавину права у Републици Србији, као и за поштовање чл. 3, 42. и 51. Устава Републике Србије.

Посебно је указао на повећан обим посла који је Повереник имао у вези са спровођењем Закона о слободном приступу информацијама од јавног значаја у 2014. у односу на 2013. годину**,** нагласивши да је то један од најбољих показатеља о присутним проблемима у овој области.

Поставио је питање, како је могуће да једна проевропска влада има у толикој мери примере кршења владавине права, нетранспарентности података и неусклађености националног законодавства са законодавством Европске Уније.

Своје излагање је завршио констатацијом да је у области спровођења Закона о заштиту података о личности присутна анархија и да готово свако може да прекрши овај закон без страха да ће сносити одговорност.

**Љиљана Несторовић** се захвалила Поверенику на одличном Извештају и изразила је лично жаљење што је присуствовао неспоразуму на седници Одбора.

Рекла је да нико од посланика већине нема неслагања са представљеним Извештајем, већ да се дискусија повела једино због непоштовање процедура и начином рада Одбора.

Изразила је неслагање са изнетим ставовима Владимира Павићевића, нагласивши да не сматра да је Повереник у свом раду имао мање проблема у претходном периоду, него што има сада.

**Весна Марјановић** је напоменула да односи у Народној скупштини ниси приватни, као и да су они регулисани Пословником, којег се она у потпуности придржава, као што се придржава и Закона о Народној скупштини.

Рекла је да није примерено да се на седницама одбора Народне скупштине помињу неформални односи између народних посланика, као и да ти односи не би смели да утичу на ефикасан рад Одбора.

Нагласила је да је интерес свих чланова Одбора, да увек буду усвојени предлози закључка у вези са извештајима независних државних органа и да верује да лични односи између посланика не смеју бити препрека томе.

**Александар Југовић** је истакао да су присутни проблеми у међусобној комуникацији чланова Одбора и нагласио је да сматра да би председница могла да учини више како би Одбор ефикасније радио. Рекао је да Одбор не функционише најбоље, као и да срж проблема лежи у неадекватној припреми седница, нагласивши да би се рад Одбора побољшао кроз заједничи дијалог, примену демократске праксе и међусобног договора чланова Одбора пре самог заказивања седница. Подржао је рад независних државних органа и констатовао је да ће Предлог закључака бити усвојен након завршене расправе, на некој од наредних седница Одбора.

**Владимир Павићевић** је изразио став да je неодговорно понашање посланика који су напустили седницу Одбора и поздравио је одлуку свих посланике већине који су остали на седници. Оценио је да напуштање седнице не показује лични став посланика са начином вођења седница Одбора, већ став владајуће политичке странке према садржају Извештаја.

**Весна Марјановић** је замолила чланове Одбора да се врате на тему Дневног реда и да све своје сугестије које нису у вези са Извештајем Повереника оставе за касније. Истакла је да ће на наредној седници Одбора предложити да се Дневни ред допуни тачком у оквиру које ће Одбор усвоји Предлог закључка у вези са разматрањем Извештаја о спровођењу Закона о слободном приступу информацијама од јавног значаја и Закона о заштити података о личности, за 2014. годину, који је поднео Повереник за информације од јавног значаја и заштиту података о личности, који ће затим, бити достављен Народној скупштини на усвајање.

**Љиљана Несторовић** је напоменула да одговорност за рад Одбора сноси и председник, као и да је потребно променити начина рада на седницама како би Одбор радио ефикасније. Рекла је да проблеми у раду Повереника нису настали сада, већ да су они присутни од самог оснивања ове институције и замолила је Повереника да ово и сам потврди. **Родољуб Шабић** је потврдио излагање Љиљане Несторовић, нагласивши да се није далеко одмакло у решавању проблеме у раду Повереника. Истакао је да када је реч о објављивању комерцијалних уговора које је потписала Влада Републике Србије, одговорност за објављивање ових уговора лежи и на Народној скупштини која треба да обавеже Владу да поштује донете законе.

**Весна Марјановић** је напоменула да је више пута усвајан закључак којим се Народна скупштина обавезала да ће обезбедити сталан надзор над спровођењем примене својих закључака од стране свих институције које она бира, а у чијем функционисању извршна власт има овлашћења. Захвалила се Поверенику на детаљном Извештају и показаном стрпљењу у одговарању на питања народних посланика.

Седница је завршена у 13,20 часова.

СЕКРЕТАР ОДБОРА ПРЕДСЕДНИЦА ОДБОРА

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Сања Пецељ Весна Марјановић